b'\n_START_ARTICLE_\nEsquerra Nacionalista Valenciana\n_START_SECTION_\nHist\xc3\xb2ria\n_START_PARAGRAPH_\nEsquerra Nacionalista Valenciana naix en octubre de 1979, quan el sector nacionalista d\'Uni\xc3\xb3 Regional Valenciana guanya el congr\xc3\xa9s del partit i pren el control per un estret marge de vots, fet que fa que inicialment es mantingueren les sigles de l\'antic partit, sent estes ENV-URV. La vict\xc3\xb2ria nacionalista va portar que un sector regionalista, encap\xc3\xa7alat per Vicent Gonz\xc3\xa1lez Lizondo abandonara el partit i fundara Uni\xc3\xb3 Valenciana poc despr\xc3\xa9s._NEWLINE_Tanmateix, el partit no va obtindre un excessiu \xc3\xa8xit electoral, i la formaci\xc3\xb3 d\'Uni\xc3\xb3 Valenciana li va suposar un destacable transvasament d\'estructures i militants. En 1989 va participar en les Eleccions al Parlament Europeu amb un \xc3\xbanic membre que an\xc3\xa0 a l\'\xc3\xbaltima posici\xc3\xb3 de la llista d\'Uni\xc3\xb3 Valenciana. Arran del II Congr\xc3\xa9s Extraordinari del partit, celebrat en febrer de 1990, el partit entra en estat d\'hibernaci\xc3\xb3 a causa dels seus minsos resultats electorals._NEWLINE_ENV es reactivaria en setembre de 1992, quan Uni\xc3\xb3 Valenciana expulsa a Miquel Ramon i Quiles, aleshores senador per elecci\xc3\xb3 directa de les Corts Valencianes. Este, junt al regidor a l\'Ajuntament de Val\xc3\xa8ncia Francesc Mart\xc3\xadnez Le\xc3\xb3n s\'afiliarien a ENV. Tot i que Mart\xc3\xadnez Le\xc3\xb3n deixaria d\'\xc3\xa9sser regidor poc despr\xc3\xa9s, ENV celebrar\xc3\xa0 un nou congr\xc3\xa9s, el que supos\xc3\xa0 la seua reactivaci\xc3\xb3._NEWLINE_En 1993 es produiria un acostament amb el Partit Valenci\xc3\xa0 Nacionalista, amb qui se signaria un protocol d\'actuaci\xc3\xb3 conjunta. Arran dels acords amb l\'escissi\xc3\xb3 d\'Unitat del Poble Valenci\xc3\xa0, Esquerra Nacionalista Valenciana arribaria a declarar p\xc3\xbablicament la seua acceptaci\xc3\xb3 de la unitat de la llengua valenciano-catalana._NEWLINE_ENV es present\xc3\xa0 a les Eleccions a les Corts Valencianes de 2007 en la coalici\xc3\xb3 Units per Val\xc3\xa8ncia, juntament amb Opci\xc3\xb3 Nacionalista Valenciana. Tanmateix, ENV abandonaria la coalici\xc3\xb3 abans que esta esdevinguera un partit pol\xc3\xadtic. A partir de 2008 participa, junt a Rep\xc3\xbablica Valenciana-Partit Valencianista Europeu de la coalici\xc3\xb3 Per la Rep\xc3\xbablica Valenciana. A les Eleccions a les Corts Valencianes de 2011, la coalici\xc3\xb3 es reedita sense la participaci\xc3\xb3 d\'Estat Valenci\xc3\xa0. Van obtenir 715 vots (0,03%)._NEWLINE_Les dues formacions, juntament amb Els Verds Ecopacifistes, van conc\xc3\xb3rrer a les eleccions a les Corts Valencianes de 2015, amb el nom de Coalici\xc3\xb3 Junts. Van obtenir 1460 vots (0,06%)._NEWLINE_Per a les eleccions generals espanyoles de 2015 va formar una coalici\xc3\xb3 juntament amb Esquerra Republicana del Pa\xc3\xads Valenci\xc3\xa0 i Els Verds del Pa\xc3\xads Valenci\xc3\xa0 anomenada Ara, Pa\xc3\xads Valenci\xc3\xa0. La coalici\xc3\xb3, que pretenia ser l\'inici d\'un proc\xc3\xa9s de converg\xc3\xa8ncia de m\xc3\xa9s ampli espectre, va obtenir poc menys de 2.500 vots.\n_START_SECTION_\nEditorial\n_START_PARAGRAPH_\nEn la d\xc3\xa8cada dels anys 80, el partit fund\xc3\xa0 una editorial en el nom "Editorial Nova Valencia" (ENV) en la qual va editar diversos t\xc3\xadtols relacionats amb el nacionalisme valenci\xc3\xa0 i la llengua valenciana. El llibre m\xc3\xa9s conegut i que tingu\xc3\xa9 una major repercussi\xc3\xb3 fou "Bases per al Nacionalisme Valenci\xc3\xa0" (1986) escrit col\xc2\xb7lectivament per Josep Velasco Santamaria, Josep Ynat Marques, Joan Salvador Lopez, Mercedes Soler, Rodolf Perez Iranzo i Tarsilo Tarin Tortosa. Este llibre tenia l\'objectiu de contribuir a fixar les bases i la teoria del nacionalisme valenci\xc3\xa0 a finals del segle XX.'